text: Rockere sigtes for grov vold efter opgør Esbjerg
  28 juli 2011 kl. 10.16
  Foreløbig er 14 af 16 anholdte løsladt efter opgør mellem rockertyper i Esbjerg. De er sigtet for grov vold.
  Syd- og Sønderjyllands Politi har fundet en af straffelovens tungere paragraffer frem i forbindelse med et større rockerslagsmål i Esbjerg onsdag aften.
  16 personer med tilknytning til rockermiljøet i Esbjerg blev anholdt, da politiet blev kaldt ud til et slagsmål i Strandbygade. En del andre deltagere i slagsmålet stak af, da politiet ankom.
   
  - De er sigtet efter straffelovens paragraf 245, siger efterforskningsleder Bent Thuesen til Ritzau.
  Paragraf 245 er straffelovens grove voldsparagraf og giver i udgangspunktet altid en ubetinget fængselsstraf, hvis man bliver dømt.
  - Nu skal vi have afhørt de sidste to, og så må vi se, om der skal ske fremstilling med henblik på varetægtsfængsling, siger Bent Thuesen.
  Under slagsmålet i Strandbygade er der ifølge politiet blevet anvendt slagvåben. Politiet har endnu ikke dannet sig et fuldt overblik over, hvad der er foregået.
  - Når vi har afhørt alle, så regner jeg med, at vi har mere styr på det. Det vil jeg tro, vi har ud på eftermiddagen, siger Bent Thuesen.
  